Malediivien presidentti Ibrahim Mohamed Solih
**Malediivien tasavallan presidentti** on Malediivien valtionpäämies. Presidentti valitaan suoralla kansanvaalilla viiden vuoden mittaiselle kaudelle. Nykyään kausien määrää on rajoitettu enintään kahteen. Koska Malediivit on presidenttijohtoinen tasavalta, toimii presidentti myös maansa hallituksen päämiehenä. Tällä hetkellä virkaa hoitaa Ibrahim Mohamed Solih, joka on toiminut presidenttinä vuodesta 2018 alkaen. 17. marraskuuta 2023 alkaen virkaan astuu vuoden 2023 vaalit voittanut Mohamed Muizzu.

Historia
--------

Ennen tasavaltaa malediivit on ollut sulttaanikunta noin 1100-luvusta alkaen ja myöhemmin Brittiläisen imperiumin protektoraatti vuodesta 1887 alkaen. Malediivit itsenäistyi brittivallan alta vuonna 1965, ja tasavaltalainen hallitusmuoto omaksuttiin vuonna 1968.

Itsenäisyyden varhaisvaiheiden politiikkaa hallitsi vahvasti presidentti Maumoon Abdul Gayoom, joka toimi Malediivien presidenttinä noin kolmen vuosikymmenen ajan ja hallitsi kuusi perättäistä virkakautta. Vuodesta 2003 alkaen Gayoomin hallinto alkoi tuoda Malediivien politiikkaan liberaalimpia ja demokraattisempia käytänteitä. Esimerkiksi poliitisten puolueiden perustaminen laillistettiin vuonna 2005. Nykyinen perustuslaki taas saatettiin voimaan vuonna 2008, jonka jälkeen Malediiveissa järjestettiin ensimmäiset vapaat ja monen kandidaatin väliset presidentinvaalit.

Gayoom oli ehdolla myös vuoden 2008 vaaleissa, mutta opposition ehdokas Mohamed Nasheed voitti hänet vaalien toisella kierroksella. Nasheed ei kuitenkaan onnistunut toimimaan täyttä virkakautta. Viran päätti tuomarin erottamisesta käynnistyneet protestit, jotka johtivat Nasheedin eroamiseen virasta vuonna 2012. Nasheedin jälkeen presidentiksi astui Nasheedin varapresidentti Mohammed Waheed.

Vuonna 2013 järjestetyissä vaaleissa ehdolle asettui Nasheedin ja Waheedin rinnalla uusi kandidaatti Abdulla Yameen. Yameen voitti kyseiset vaalit lopulta kolmannella vaalikierroksella. Yameenin valtakaudella demokraattisia instituutioita alettiin heikentämään ja Malediivien politiikka luisui takaisin autoritaarisempaan suuntaan.

Nykyinen presidentti Ibrahim Mohamed Solih nousi valtaan vuoden 2018 vaaleissa. Solih voitti vaaleissa uudelleenvalintaan pyrkivän Yameenin 58 % ääniosuudella. Solih kampanjoi demokraattisten uudistusten puolesta ja sai tuekseen useita eri oppositioryhmiä. Solihin virkakauden aikana Yameen pidätettiin korruptiosyytteiden perusteella.

Viimeisimmät vaalit Malediiveilla pidettiin syyskuussa 2023. Vaaleissa istuva presidentti Solih hävisi vastaehdokkaalleen Mohamed Muizzulle. Muizzu astuu virkaansa 17.marraskutta 2023. Muizzun valinnan on spekuloitu siirtävän Malediivien ulkopolitiikkaa Kiinalle myönteisempään suuntaan ja etäämmälle Malediivien perinteisestä yhteistyökumppanista Intiasta.

Lähteet
-------

1. 1 2  Maldives: Freedom in the World 2023 Country Report *Freedom House*. Viitattu 14.11.2023. (englanniksi)
2. 1 2 3 4 5 6  Maldives.  *The World Factbook*, 6.11.2023.  Central Intelligence Agency. Artikkelin verkkoversio.  en
3. ↑  Mohamed Junayd: Maldives opposition candidate Muizzu wins presidential vote *Reuters*.  1.10.2023. Viitattu 14.11.2023. (englanniksi)